**Szám:** 1-6/2025.

4. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2025. június 26-i rendes, nyilvános ülésére**

**Tárgy:** Döntés kivett zártkerti területen lévő faanyag értékesítéséről

**Tisztelt Képviselő-testület!**

Zalaszentgrót Város Önkormányzata nagy számú zártkerti ingatlannal rendelkezik. Az ingatlan-nyilvántartásról szóló 1997. évi CXLI. törvény végrehajtásáról szóló 109/1999. (XII. 29.) FVM rendelet 2017. december 31-ig lehetővé tette a zártkertek tulajdonosai számára, hogy az ingatlanokat térítésmentesen kivett zártkerti ingatlanoknak nyilvánítsák, így ezen területek már nem minősülnek termőföldnek, kikerültek a mező- és erdőgazdasági földek forgalmáról szóló 2013. évi CXXII. törvény hatálya alól.

Ezen lehetőséggel Zalaszentgrót Város Önkormányzata 2016. december 31-ig élt, és az önkormányzat kizárólagos tulajdonában lévő zártkerti ingatlanokat kivett zártkerti művelés alá vonta.

Az önkormányzat tulajdonában lévő zártkerti ingatlanok mezőgazdasági művelése nem megoldott, a megközelítés okozta nehézségek, valamint az ingatlanok fekvése és domborzati viszonyai miatt. Ezen területek többsége elvadult, fás, bokros ingatlan.

Mivel ezen ingatlanok mezőgazdasági művelésű hasznosítása nem lehetséges, a fentiek miatt a kényszerű erdőgazdasági hasznosítás szükséges.

Zalaszentgrót Város Önkormányzata a Zala Vármegyei Kormányhivatalnál 2015. évben 4005613 számon erdőgazdálkodói nyilvántartásba bejegyzésre került.

Az Önkormányzat a nyilvántartás szerint 24,14 ha erdőterületen szerzett erdőgazdálkodói kötelezettségeket.

Az erdőről, az erdő védelméről és az erdőgazdálkodásról szóló 2009. évi XXXVII. törvény a (továbbiakban. erdőtörvény) 97. §. (1) pontja alapján az erdőgazdálkodónak az erdőgazdálkodói tevékenység szakszerűségének biztosítása érdekében erdészeti szakirányítót kell alkalmaznia.

Zalaszentgrót Város Önkormányzata ezen kötelezettségének eleget téve erdészeti szakirányítói tevékenység, valamint az önkormányzat tulajdonában lévő fás, erdősült területeken való szakszerű gazdálkodás irányítása céljából megbízási szerződést kötött az IRISZ Limage Bt.-vel. A Bt. képviselője Németh Géza biztosítja erdészeti szakirányítói tevékenységet.

Az önkormányzat az erdészeti szakirányító közreműködésével kijelölte azokat az önkormányzati tulajdonban álló ingatlanokat, amelyeken található faállomány az erdőgazdálkodási szempontok alapján már elérte a letermeléshez szükséges fejlettségi szintet. Ennek megfelelően az önkormányzat célul tűzte ki a kérdéses ingatlanokon található, lábon álló faanyag értékesítését. A tervezett kitermelés és értékesítés elsődleges célja az önkormányzat bevételeinek növelése, a rendelkezésre álló erőforrások fenntartható és szakszerű hasznosítása révén.

Az érintett ingatlanok az alábbiak:

Zalaszentgrót 21700 hrsz. 6259 m2

Zalaszentgrót 21703 hrsz. 6294 m2

Zalaszentgrót 21704/2 hrsz. 4190 m2

Zalaszentgrót 21708 hrsz. 6430 m2

Zalaszentgrót 21710 hrsz. 2820 m2

Zalaszentgrót 21711 hrsz. 1877 m2

Zalaszentgrót 21712 hrsz. 2018 m2

Zalaszentgrót 22034/1 hrsz 320 m2

Zalaszentgrót 22034/2 hrsz 162 m2

Az ingatlanok elhelyezkedését az 1. melléklet mutatja (összesen 3,037 ha nagyságú terület). Az ingatlanokon lévő növényzet vegyes képet mutat, némely terület erdősült, de vannak közöttük bokros területek is. Ennek okán, hogy az ajánlattevő ne csak a számára kedvező területekre tegyen ajánlatot, az ingatlanokon lévő faanyag értékesítése külön-külön helyrajzi számonként nem célszerű.

Zalaszentgrót Város Önkormányzata nem rendelkezik a letermelés elvégzéséhez szükséges munkaerővel, valamint eszközállománnyal. A letermelés elvégzéséhez vállalkozó megbízása szükséges. Az Önkormányzat a kivágott fa őrzését, lopás elleni védelmét sem tudja biztosítani. A fentiek okán indokolt a területen található lábon álló faanyag értékesítése (a terület értékesítése nélkül).

Zalaszentgrót Város Önkormányzata lehetőséget biztosít a pályázók részére - az erdészeti szakirányító vezetésével - a terület megtekintésére.

A pályázat nyertesének a vágástakarítást és a terület megközelítéséhez használt mezőgazdasági utakat helyreállítását is el kell végeznie.

A fenti területeken a lábon álló faanyag minimális értékesítési ára:

* 16 cm-nél vastagabb akác tűzifa 16.500,- Ft/erdei m3 + ÁFA
* 1 kamion apríték (~20-21 t/27 m3) 120.000,- Ft/kamion + ÁFA

A famennyiségért fizetendő teljes összeg tételes elszámolással történik. Az apríték készítése kizárólag a Zalaszentgróti Közös Önkormányzati Hivatal munkatársának jelenlétében, az akác tűzifa mennyiségének meghatározása a szakirányító segítségével történhet. A nyertes ajánlattevő az erdészeti termékek szállításáról kiállított szállítólevél másolatát minden esetben köteles átadni a Zalaszentgróti Közös Önkormányzati Hivatal munkatársának. A szállítási napokon az apríték és tűzifa mennyiségéről a Hivatal és a nyertes ajánlattevő képviselője jelenlétében jegyzőkönyv készül.

A Pénzügyi és Gazdasági Bizottság az előterjesztést a 2025. június 19-i ülésén megtárgyalta, a 65/2025. (VI. 19.) számú határozatával elfogadta, és a Képviselő-testületnek elfogadásra javasolja.

Kérem, a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni:

**Határozati javaslat:**

Zalaszentgrót Város Önkormányzata Képviselő-testülete úgy dönt, hogy a Zalaszentgrót 21700; 21703; 21704/2; 21708; 21710; 21711; 21712;22034/1; 22034/2 helyrajzi számú zártkerti ingatlanokon lévő lábon álló bruttó fatömeget az alábbiak szerinti:

* 16 cm-nél vastagabb akác tűzifa 16.500,- Ft/ erdei m3 + ÁFA
* 1 kamion apríték (~20-21 t/27 m3) 120.000,- Ft/kamion + ÁFA

minimális induló áron, nyilvános pályázati eljárás lefolytatását követően értékesíti a legkedvezőbb – de legalább az induló árat megajánló – ajánlatot tevőnek.

A Képviselő-testület felhatalmazza a polgármestert a nyilvános pályázati eljárás lefolytatására, és eredményes pályázat esetén a nyertes ajánlattevővel az adásvételi szerződés megkötésére.

A Képviselő-testület felkéri a jegyzőt az értékesítéssel kapcsolatos feladatok elvégzésére.

**Határidő:** 2025. december 31.

**Felelős:** Dr. Simon Beáta jegyző

Zalaszentgrót, 2025. június 23.

**Baracskai József**

polgármester

A határozatai javaslat a törvényességi

követelményeknek megfelel.

**Dr. Simon Beáta**

jegyző

1. számú melléklet

