Szám**:** 1-6/2025.

3. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2025. június 26-i rendes, nyilvános ülésére**

**Tárgy:** „A Csányi-Zrínyi Általános Iskola Diákjaiért” Alapítvány és a „Táncolj Velünk!” a Szentgrót Táncegyüttes és Utánpótlásának Támogatásáért Alapítvány támogatása

**Tisztelt Képviselő-testület!**

**„A Csányi-Zrínyi Általános Iskola Diákjaiért” Alapítvány támogatása**

A Bendegúz Gyermek- és Ifjúsági Akadémia az általános iskola 1-8. osztályos diákjai részére Tudásbajnokság tanulmányi versenyt hirdetett meg. A Tudásbajnokság komplett tanulmányi verseny, ahol a versenyzők 1 nevezéssel 2 teljes értékű tanulmányi versenyben vehetnek részt:

* egy hatfordulós levelezős versenyen és
* egy felmenő rendszerű, beülős versenyen vármegyei fordulóval és országos döntővel. A beülős fordulókon önálló olvasástudás szükséges.

A levelezős szakasz ideális felkészülést biztosít a vármegyei fordulóra és az országos döntőre. Nevezési határidő 2024. szeptember 23. napja volt.

A verseny feladatai minden tárgyból kiválóan alkalmasak arra, hogy

* élménnyé tegyék a tárggyal való foglalkozást, a tanulást,
* elmélyítsék a tárgy szeretetét, megismertessék a sokszínűségét;
* nehézségi fokuk igazodik az életkorhoz,
* játékos tudáspróbának, gyakorlásnak ugyanúgy alkalmasak,
* mint arra, hogy a versenyzők versenyhelyzetben bizonyítsák választott tárgyukból a tudásukat, felkészültségüket.

Ezért a feladatok

* kreativitásra,
* önálló búvárkodásra ösztönöznek,
* gyakran tréfásak, hogy a játszva tanulás élményét biztosítsák a résztvevőknek,
* a problémamegoldó képességet, a kompetenciaalapú tudást kiemelten fejlesztik.

A feladatsorok minden tárgyból évfolyamonként készülnek.

A Tudásbajnokság levelező szakasza 6 fordulóból áll, melyből 3 forduló az első, 3 a második félévben került megrendezésre. A Vármegyei forduló 2025. március 19-én volt, helyszínei a vármegyei bázisiskolák voltak. **Az országos verseny Szegeden került megrendezésre 2025. május 10-én.**

A zalaszentgróti Deák Ferenc Általános Iskola és Gimnázium 5 tanulója bejutott a Gyermek-és Ifjúsági Akadémia által megrendezésre kerülő Tudásbajnokság tanulmányi verseny országos fordulójába.

A Zalaegerszegi Tankerületi Központtól támogatás nem érkezett, így a szülőknek kellett saját maguknak finanszírozni az odajutást és a szállást, mely nem kevés összegbe került.

Zalaszentgrót Város Önkormányzatához megkeresés érkezett, hogy az Önkormányzat anyagi hozzájárulásával támogassa az országos döntőn való részvételt. Zalaszentgrót Város Önkormányzata az oktatási intézmény állami átvétele ellenére soha nem hagyta magára az intézményt, így változatlanul fontos azoknak az ügyeknek a támogatása, ahol a városunk diákjai versenyen vesznek részt, így javaslom az Alapítvány támogatását a **100.000,- Ft, azaz egyszázezer forint összeggel**. Az Mötv. 42. §. 4. pontja a képviselő-testület át nem ruházható hatáskörébe tartozó alapítványi forrás átadás-átvétel miatt szükséges testületi döntés meghozatala.

**A „Táncolj Velünk!” a Szentgrót Táncegyüttes és Utánpótlásának Támogatásáért Alapítvány támogatása**

A "Táncolj Velünk" Alapítvány a Szentgrót Táncegyüttes és Utánpótlásának Támogatásáért Alapítvány, melynek célja a táncegyüttes eredményeinek megőrzése, szakmai munkájának és az utánpótlás nevelésének támogatása. A Szentgrót Táncegyüttes és táncosai már számtalan alkalommal bizonyították alkalmasságukat, hogy méltó módon és büszkén képviselik Zalaszentgrót városát és ezt a térséget külföldön, más nemzetek előtt is.

Zalaszentgrót Város Önkormányzatához megkeresés érkezett a „Táncolj Velünk!” a Szentgrót Táncegyüttes és Utánpótlásának Támogatásáért Alapítványtól, hogy a Szentgrót Táncegyüttes a 2025. július 3-6-ig Senjben, Horvátországban megrendezésre kerülő VII. Adriatic Dance és Music Fesztiválon vesz részt. A táncosok a kint tartózkodás alatti ellátásuk (szállás, étkezés) költségét maguk fizetik. Az Alapítvány szeretné az Önkormányzat támogatását kérni a Szentgrót Táncegyüttes utazási költségeinek hozzájárulásához.

Zalaszentgrót Város Önkormányzata számára fontos azoknak az ügyeknek a támogatása, ahol a városunk táncosai fellépéseken vesznek részt, így javaslom az Alapítvány támogatását a **150.000,- Ft, azaz egyszázötvenezer forint összeggel**. Az Mötv. 42. §. 4. pontja a képviselő-testület át nem ruházható hatáskörébe tartozó alapítványi forrás átadás-átvétel miatt szükséges testületi döntés meghozatala.

A Pénzügyi és Gazdasági Bizottság az előterjesztést a 2025. június 19-én tartott ülésén megtárgyalta és a 63/2025. (VI.19.) és 64/2025. (VI.19.) számú határozataival javasolja Zalaszentgrót Város Önkormányzata Képviselő-testületének a határozati javaslatok elfogadását.

Kérem a T. Képviselő-testületet, hogy az előterjesztést tárgyalja meg és az alábbi határozati javaslatot fogadja el.

**Határozati javaslat:**

**1.**

Zalaszentgrót Város Önkormányzata Képviselő-testülete úgy dönt, hogy a Gyermek- és Ifjúsági Akadémia Tudásbajnokság tanulmányi verseny Szegeden megrendezésre került országos döntőjén a Deák Ferenc Általános Iskola és Gimnázium 5 diákja részvételét támogató „A Csányi-Zrínyi Általános Iskola Diákjaiért” Alapítványt **100.000,- Ft, azaz egyszázezer forint összeggel** támogatja a 2025. évi költségvetése versenyek, ifjúsági feladatok keretének terhére.

Zalaszentgrót Város Önkormányzata Képviselő-testülete felhatalmazza a polgármestert, a szükséges intézkedések megtételére.

**Határidő:** 2025. július 10.

**Felelős:** Baracskai József polgármester

**2.**

Zalaszentgrót Város Önkormányzata Képviselő-testülete úgy dönt, hogy - a Szentgrót táncegyüttes 2025. július 3-6-ig Senjben, Horvátországban megrendezésre kerülő VII. Adriatic Dance and Music Fesztiválon való részvételének érdekében – a „Táncolj Velünk!” a Szentgrót Táncegyüttes és Utánpótlásának Támogatásáért Alapítványt **150.000,- Ft, azaz egyszázötvenezer forint összeggel** támogatja a 2025. évi költségvetése polgármesteri keretének terhére.

Zalaszentgrót Város Önkormányzata Képviselő-testülete felhatalmazza a polgármestert, a szükséges intézkedések megtételére.

**Határidő:** 2025. július 10.

**Felelős:** Baracskai József polgármester

**Zalaszentgrót,** 2025. június 23.

|  |  |
| --- | --- |
|  | **Baracskai József**  polgármester |

A határozati javaslatok a törvényességi előírásnak megfelelnek.

|  |  |
| --- | --- |
|  | **Dr. Simon Beáta**  jegyző |